யானை கவுனி

யானை கவுனி (Elephant Gate) என்பது இந்தியா தீபகற்பத்தில் தமிழ்நாடு மாநிலத்தின் சென்னை மாவட்டத்தில்,  (அதாவது, 13.091345°N, 80.278475°E) என்ற புவியியல் ஆள்கூறுகள் கொண்டு, கடல் மட்டத்திலிருந்து சுமார் 33 மீட்டர் உயரத்தில் அமைந்துள்ள ஒரு புறநகர்ப் பகுதியாகும். பாரிமுனை, ராயபுரம், ஜார்ஜ் டவுன், காசிமேடு, தண்டையார்பேட்டை,  வண்ணாரப்பேட்டை, சௌகார்பேட்டை, வள்ளலார் நகர், மண்ணடி, பேசின் பாலம் மற்றும் கொண்டித்தோப்பு ஆகியவை யானை கவுனி பகுதிக்கு அருகிலுள்ள முக்கிய புறநகர்ப் பகுதிகளாகும். 1959 ஆம் ஆண்டு தமிழ்நாடு முதலமைச்சராக இருந்த காமராசர், பொதுக்கூட்டங்களில் பேசிய இடங்களில் யானை கவுனி பகுதியும் அடங்கும். யானை கவுனி பகுதியில் காவல் நிலையம் ஒன்று உள்ளது.

89 வருடங்கள் பழமையான 'யானை கவுனி பாலம்' என்ற பெயரில் ஒரு பாலம், பேசின் பாலம் தொடருந்து நிலையம் மற்றும் சென்னை மத்திய தொடருந்து நிலையம் இவற்றிற்கு இடையே, இரயில்வே தண்டவாளங்களுக்கு மேல் அமைந்திருந்தது. பரபரப்பான நேரங்களில், சுமார் 10,000 வாகனங்கள் இப்பாலத்தைக் கடந்து செல்லும். இதனால் பலவீனமடைந்த, போக்குவரத்தை சீர் செய்ய, இந்தப் பாலம் இடிக்கப்பட்டது. சுமார் 156.12 மீட்டர் நீளத்தில், புதிய பாலம் ஒன்று கட்டப்பட்டு வருகிறது. பெருநகர சென்னை மாநகராட்சி மற்றும் தென்னக இரயில்வே, சென்னை கோட்டம் இணைந்து, இப்பாலத்தின் கட்டுமானப் பணிகளை மேற்கொள்கின்றன. சுமார் ரூ.30 கோடி திட்ட மதிப்பீட்டில் கட்டப்பட்டு வரும் இப்பாலத்தின் செலவுகள், இவ்விரண்டு நிறுவனங்களாலும் சரிசமமாக ஏற்றுக் கொள்ளப்படுகின்றன.

அரங்கநாதசுவாமி தேவஸ்தானம் கோயில், வைகுண்டப் பெருமாள் மற்றும் தருமராஜர் தேவஸ்தானம் கோயில் ஆகியவை யானை கவுனி பகுதியிலுள்ள முக்கிய கோயில்களாகும்.

திருப்பதியில் புரட்டாசி மாதம் நடைபெறும் பிரம்மோற்சவ விழாவிற்காக, சென்னையின் சௌகார்பேட்டையிலுள்ள சென்னகேசவ பெருமாள் கோயிலிலிருந்து நிழல் தரும் அலங்காரக் குடைகள் இரண்டு, திருப்பதி ஏழுமலையான் கோயிலுக்கு சமர்ப்பிக்கப்படும். இதற்காகப் பல குடைகள் தயாரிக்கப்பட்டு, சென்னையிலிருந்து திருப்பதி வழிநெடுகிலும் சில முக்கியமான கோயில்களுக்கு சில குடைகள் தானமாகக் கொடுக்கப்பட்டு, இரண்டு குடைகள் திருப்பதி வெங்கடாசலபதி கோயிலுக்கு வழங்கப்படும். அவ்வாறு அலங்காரக் குடைகள் எடுத்துச் செல்லப்படும் போது, யானை கவுனி பகுதியைத் தாண்டும் நிகழ்வை பல பகுதிகளிலிருந்தும் மக்களில் பெரும்பாலானோர் 'குடை (யானை) கவுனி தாண்டி விட்டதா?' என்ற கேள்வியுடன் தெரிந்து கொள்வது இன்றும் வாடிக்கையாக உள்ளது.

References

External links 
 Geohack
சென்னை மாவட்டத்திலுள்ள ஊர்களும் நகரங்களும்